Pulttibois

Pulttibois on 58-osainen sketsisarja, jota tuotettiin vuosina 1989–1991. Sen pääosissa esiintyvät Pirkka-Pekka Petelius ja Aake Kalliala. Sarja on MTV:n ohjelmistoa. Sarjaa on silloin tällöin esitetty uusintana kokonaisuudessaan MTV3:lla, Subtv:llä ja Subilla.

Sarjan sketsit perustuivat monilta osin niissä esiintyviin hahmoihin ja hokemiin. Osa hahmoista esiintyi jo Yleisradion vuosina 1987–1988 tuottamassa viihdesarjassa Hymyhuulet. 

Sarjan tuottajana toimi Pertti "Spede" Pasasen Spede-Yhtiöt. Sarjan ohjasi Hannu Seikkula. Reino Laine, Essi Tolonen ja Tuomas Petelius esiintyivät usein pienissä sivurooleissa.

Sarjan tunnusmusiikkina jaksosta 14 lähtien oli vuonna 1987 maailmanlaajuiseksi hitiksi noussut MARRS -yhtyeen kappale "Pump Up the Volume". Tätä ennen sarjan tunnusmusiikkina oli yhdeksän ensimmäisen jakson ajan Sly and Robbien kappale Yes We Can Can, ja jaksojen 10–13 ajan Stef Meederin esittämä versio kappaleesta Tie a Yellow Ribbon 'Round the Old Oak Tree. Poikkeuksellisesti jaksossa 49 alkumusiikkina on Tapani Pertun laulama kappale Nathalie ja viimeisessä jaksossa ei ole alkumusiikkia lainkaan.

Keväällä 1989 sarjaa esitettiin kerran viikossa maanantaisin klo 19.35–20.00. Sarjan jatkuessa keväällä 1990 ohjelman uusi esitysaika oli perjantai klo 19.05–19.30. Keväällä 1991 aika oli sama, mutta jaksoja esitettiin vain joka toinen viikko.

Pulttiboisia tehtiin kolme tuotantokautta. Keväällä 1989 esitetty ensimmäinen tuotantokausi sisältää yhdeksän jaksoa. Keväällä 1990 esitetty toinen tuotantokausi sisältää 22 jaksoa ja syksyllä 1990 alkanut ja keväällä 1991 päättynyt kolmas tuotantokausi 27 jaksoa. 

Mainosteksti vuodelta 1989: "Pulttibois eli Aake ja Pekka. Moska-Kallialan ja Piikki-Peteliuksen uusimmat".

Näyttelijät

Pääosissa

Sivuosissa

Hahmot ja sketsit

Sketsien ja hahmojen esittelyä

Asioidenhoitotoimisto Veikko Kilkenblad ja hänen asiakkaansa Olli Kuhta
Veikko Kilkenblad on rap-musiikkia kuunteleva asianajaja, joka toistaa usein laulaen satunnaisia sanoja tai tavuja. Hahmon silminä on otsaan piirretyt silmät, oikeat silmät on peitetty. Hänen vakioasiakkaanaan on Olli Kuhta. Riippumatta asiasta, mistä asiakas kysyy neuvoa, hän kehottaa asiakasta menemään: "Pärnäsen korjaamolle-molle-molle". Viimeisimmissä sketseissä taustalla soiva rap-kappale on Ice MC:n kappale Dolce Vita.

Autokorjaajat Jylppy ja Nulli
Jylppy ja Nulli ovat autokorjaajia. Jokaisessa sketsissä Nulli tekee jotain Jylpylle, josta aiheutuu harmia tai mikä satuttaa tätä, esimerkiksi laittaa auton oven kiinni, kun Jylpyn käsi on välissä. Jylppy ei koskaan varsinaisesti suutu Nullille, vaan hän kysyy tältä joka kerta, käskikö hän Nullin tehdä niin. Sketsit loppuvat Jylpyn sanoihin: "että tämmönen tapaus".

Mr. Granada ja Lady Manhattan eli Duo Satsumas
Taikuri Mr. Granada (myös señor Granada) tekee taikatemppuja ja hänellä on avustajanaan Lady Manhattan. Granada ei juurikaan puhu suomea, yleensä hän puhuu englantia ja espanjaa sekaisin mm. toistelemalla huudahdusta: "Hoplaa!". Heille tulee usein riitaa, jonka päätteeksi Manhattan saattaa motata Granadaa kasvoihin. Parivaljakko esiintyi myös Manitbois -sarjassa.

Johannes Virolainen ja Kyllikki Virolainen
Sketseissä pariskunta nolaa itsensä esimerkiksi pelleilemällä golfkentällä ja laskettelurinteessä tai huutamalla rivoja urheilukatsomossa. Sketseissä Johannes puhuu usein jotain kaksimielistä ja sopimatonta, mistä Kyllikki aina suuttuu. Pariskunta riitelee vähän väliä ja varsinkin Kyllikki häpeää miestään, yrittäen itse käyttäytyä asiallisesti. Kyllikki toisti usein sketseissä lausetta: "Hyi, oletkos siinä!", kun Johannes teki jotain sopimatonta. Sketsien tarkoitus ei ollut loukata henkilökohtaisesti Johannes ja Kyllikki Virolaista ja he ottivatkin sketsit huumorilla.

Marsalkka Mannerheim
Kenraali Mela (oik. A. F. Airo) ja Mannerheim riitelevät sketseissä hyökkäyssuunnitelmistaan. Mannerheim yrittää tuloksetta opettaa Melalle iskulausetta: "Me emme pane miekkaa tuppeen ennen kuin Aunus on kokonaan meidän", jonka Mela lausuessaan muuttaa toistuvasti vääräksi. Sketsien lopussa jompikumpi häätä toisen muualle miettimään huonoa suunnitelmaansa.

Pilailevat herrasmiehet
Miehet istuvat juhlapöydän ääressä. He pilailevat toisiaan säikäyttelemällä ja jopa satuttamalla. Kun toinen säikähtää pilailusta, pilailija ratkeaa Anauruun ja toteaa toiselle: "Olisitpa nähnyt ilmeesi!". Sketsin aikana soiva kappale on Antonio Vivaldin säveltämästä "Neljä vuodenaikaa" -konsertosta Kevät-osio.

Poliisi Pesonen ja poliisi Sojakka
Pesonen on olemukseltaan veltto ja ailahteleva poliisi, jolle Sojakka yleensä määrää tehtävän. Pesonen tottelee joka kerta häntä ja lähtee suorittamaan tehtävää. Pesoselle tapahtuu kuitenkin aina kesken tehtävän jokin paha tapaturma tai onnettomuus, josta hän ei kaikesta huolimatta saa mitään vammoja. Hän on aina täysin voimissaan, vaikka hän tippuu milloin ikkunasta, milloin moottorikelkan kyydistä maahan. Kun lopussa Sojakka kysyy Pesoselta, että onnistuiko tehtävä, Pesonen väittää tehtävän olevan kunnolla suoritettu, eli asian olevan aivan "kuitti".

Psykiatri Ilkka Paavonen ja potilas Timo Kuitunen
Mies tulee psykiatrille kertomaan ongelmistaan ja valittaa huonoa oloaan. Psykiatri kuitenkin toteaa kaikkien näiden ongelmien olevan pelkkää luulosairautta ja miehen olevan täysin terve. Mies ilahtuu tästä ja lähtee innoissaan pois samalla todeten: "Heti tuli paljon reippaampi olo!".

Savolainen juntti
Savolainen juntti kertoo jostakin ikävästä tapauksesta, joka hänelle on tapahtunut. Hahmo aloittaa kertomuksensa sanoilla: "Sitähän miä vaan tulin puhumaan..." ja lopettaa sanoihin: "Kyllä sillon otti pattiin!" tai "Sillon ei ottana pattiin!". Sketsin tarinat perustuvat tositapahtumiin. Hahmo on saanut inspiraationsa samanlaisesta tarinoita kertovasta miehestä, jonka Aake Kalliala tiesi Mikkelistä.

Urheilevat mummot
Vanhat naiset kutovat sketsin alussa sukkaa ja samalla keskustelevat siitä, lähtisivätkö he kirkkoon vai kokeilemaan jotakin urheilulajia. He päättävät ruveta urheilemaan ja he alkavat liikkua vauhdikkaasti ja energisesti. He ovat muun muassa pelanneet jalkapalloa, hypänneet pituutta ja ajaneet krossipyörillä. Sketseissä äänet ja kuva on aina nopeutettu, lukuun ottamatta ensimmäisen sketsin puheosuutta. Sketsin taustalla soiva musiikki (Journey Through the Classics) on eräänlainen moderni yhteenmiksaus klassista musiikkia.

James Potkukelkka
James Potkukelkka jäi aina jumiin jonnekin ja Kallialan hahmo tuli pelastamaan hänet repliikkinään: "Älä hermoile, kyllä sä sieltä selviät". Kallialan repliikki on otettu televisiossa 1960-luvulla esitetystä heikoista jäistä varoittavasta tietoiskusta. "APUVA!"-huuto piti muuttaa muotoon "HELPPIVÄ", koska alettiin pelätä oikeiden avunhuutojen jäävän sketsihahmon huudon takia huomiotta.

Upseerit
Upseerit kommunikoivat keskenään lähes yksinomaan huutaen, karjumalla kovaan ääneen ja usein vieläpä täysin väärässä paikassa, kuten kirjastossa tai kalastaessaan järven rannalla. Tavallisesti heidän keskustelunsa etenee tervehtimisestä kuulumisten kertomiseen ja yleensä he sopivat tapaamisestaan "kerholla".

Kikkeliskokkelis-mies
Kikkeliskokkelis-mies on hahmo, joka usein seisoskelee esimerkiksi bussipysäkillä. Kikkeliskokkelis-mies hihittää ja naureskelee itsekseen ja toistaa samoja lauseita kuten: "Mitäs läksit?", "Kikkeliskokkelis!", "Tää on tää maailma.", "Sul on mun luonto", "Suu hevosenkengälle!", "Sit en varasta!", "Ota riehumalla hiki" ja "Heko keko kikkelis kokkelis ympäri suomenmaata". Joka sketsissä vaihtuva sivuhenkilö pelästyy aina Kikkeliskokkelis-miehen ulkonäköä ja olemusta ja alkaa tarkkailla häntä. Hän ihmettelee tovin, kunnes lähtee paikalta pois ällistyneenä. Usein sivuhenkilöt toistavat lausetta "Jatkamme, saamme kenties elää." Bussipysäkin lisäksi Kikkeliskokkelis-mies on oleskellut muun muassa saunassa, puistonpenkillä ja toiminut lääkärinä nimellä Hartikainen. Yhdessä sketsissä nähtävä Kikkeliskokkelismiehen auto on mustalla ja purppuralla maalattu Lada, jossa on katon tilalla iso päivänvarjo ja oveen kiinnitetty kaljakori.

Jukka ja opettaja
Jukka on nuori, opettajaa kiusaava oppilas, joka usein riehuu tai vastaa typerästi opettajan esittämiin kysymyksiin. Joka kerta opettajalla menee hermot oppilaansa kanssa ja lopussa hän vetää Jukkaa korvasta ja vie tämän pois luokasta. Ainoa poikkeus on viimeisessä osassa; tässä Jukka raahaa vastavuoroisesti opettajan ulos. Kyseinen osa oli viimeisen jakson viimeinen sketsi.

Heikki ja Kaija
Heikki ja Kaija on parodia samannimisestä televisiosarjasta 1960- ja 1970-luvulta. Sketseissä Kaija istuu keittiön pöydän ääressä tuoreen pullan ja kahvin kera odottamassa Heikkiä tämän kaupunkireissulta. Kun Heikki vihdoin saapuu kotiin, hän ja Kaija käyvät keskustelun, jossa he kauhistelevat jotain kokemaansa tai näkemäänsä tapahtumaa, joka itse asiassa on aivan harmiton. Pariskunta esimerkiksi kauhistelee kovaan ääneen, kuinka eräs tuttu ei ottanut lakkia pois päästään sisällä, kun taas esimerkiksi tutun eläkeläispariskunnan tekemä itsemurha kerrostalon katolta kuitataan vain Heikin lausahduksella: "Jaa. No annaksää mulle kaffetta?"

Keskustelua värittävät lukuisat "nääs nääs" -lausahdukset kädenliikkeillä ja päänpudistuksilla vahvennettuna. Voivottelujen pituudet vähitellen kasvavat ja tulevat jopa raivokkaiksi. Lopussa Heikki antaa Kaijalle lahjan, joka on sinänsä ihan kelpo, mutta saa hänet raivon valtaan. Heikin lähdettyä pakoon vihaista vaimoaan tämä jää yksin keittiöön ja alkaa lopulta katua kiukunpuuskaansa. Eräässä sketsissä Heikki antoi Kaijalle lahjaksi "pakit", josta Kaija raivostui, ja antoi itse Heikille "rukkaset". Tämän jälkeen keittiöstä ei poistunutkaan Heikki, vaan Kaija, joka vannoi, ettei palaa ikinä takaisin. Sen jälkeen Heikki, kuten Kaija, jäi yksin keittiöön katumaan omaa raivokohtaustaan. Heikki ja Kaija ovat esittäneet myös eräässä jaksossa oman laulunsa Tampere, joka myös levytettiin. Tämä on ainoa sketsi, jossa Kaija ei suutu Heikin antamasta lahjasta, tällä kertaa naulapaketista.

Herrasmiehet Robert ja Busse
Robert ja Busse ovat herrasmiehiä, jotka asioivat ravintolassa. Busse on näkövammainen mies, jolle Robert joka kerta suuttuu tämän tehdessä jonkin pienen virheen. Kun Busse esimerkiksi laittaa veitsen suuhunsa, Robert saa äkillisen raivokohtauksen ja alkaa haukkua kaveriansa. Robert saattaa jopa näyttää keskisormea ravintolan muille asiakkaille, jos he esimerkiksi tuijottavat heitä. 

Kun Robert on hetken aikaa raivonnut, hän lopettaa huutamisensa ja kuiskii hiljaa Busselle ja muille asiakkaille: "Anteeks, anteeks". Myös Busse kuiskii Robertille samaa asiaa. Sen jälkeen he jatkavat asiointiansa rauhallisina kuin mitään ei olisi tapahtunutkaan, kunnes Busse tekee seuraavan kerran virheen.
Sketsi päättyy lopulta siihen, että Busse karjaisee Robertille erittäin kovaan ääneen: "HILJAA!!!".

Tyylikonsultti Heikki-Anneli Vateva
Heikki-Anneli Vateva on homoseksuaalinen mallikoulun opettaja, jonka vakioasiakkaana käy Martti Pylkkänen. Opettaja puhuu todella paljon, useimmiten täysin eri asioista mistä hänen pitäisi antaa opetusta. Hän usein myös keskeyttää Martin puheen ja alkaa kiinnittää huomiota enemmän Martin kertomien juttujen yksityiskohtiin kuin opettamiseen. Vateva puhuu myös paljon vihjailevia juttuja Martille, mistä hänet voi tunnistaa homoseksuaaliksi. Opettajalla on iso nenä, poninhäntä, pussihousut ja hän käyttää kynsilakkaa. Vateva on opettanut Martille muun muassa puheen pitämistä juhlissa. Heikki-Anneli yrittää myös toistuvasti flirttailla tuloksetta asiakkaidensa kanssa. Hahmo toistaa joka sketsissä lausetta "Ettäs kehtaat!". Hahmo esiintyi myös Ransun keittiö -sketsissä Ransun vieraana nimellä Aku Harjateräs.

Yrpä ja Illu
Yrpä ja Illu ovat lastenohjelman juontajia, jotka usein askartelevat leikkikaluja ja muita käyttötavaroita, joita muun muassa ovat linja-auto ja moottorivene. Illu on punatukkainen, lammasmaisesti määkien sanoja ääntävä naisjuontaja. Yrpä taas on ruskeatukkainen miesjuontaja, joka puhuu hieman vauvamaisesti sössöttäen. Yrpä ja Illu ovat askartelun lisäksi muun muassa antaneet ohjeita vauvojen hoitoon, esittäneet oman elokuvaversionsa Punahilkasta ja tehneet musiikkivideon Peukaloisen retket-lastenlaulusta.

"Musiikki-imitaatiot"
Sarjassa esitettiin monia pop- ja iskelmäartistien imitaatioita/playback-jäljitelmiä, joita esitettiin ns. siirtymäsketseinä ennen mainostaukoa. Musiikkiesitykset alkoivat toisella tuotantokaudella ja olivat mukana jaksoissa sarjan loppuun asti (ja myös Manitbois -sarjassa).

Seuraavat musiikkiesitykset ovat aikajärjestyksessä:
 Jakso 13: Matti ja Teppo: Mä joka päivä töitä teen
 Jakso 14: Kikka: Mä haluun viihdyttää
 Jakso 15: Tauno Palo & Ansa Ikonen: Kulkurin valssi
 Jakso 16: Tapani Kansa: R-A-K-A-S
 Jakso 17: Arja Saijonmaa & Míkis Theodorákis: Tuska
 Jakso 18: Paula Koivuniemi: Tummat silmät, ruskea tukka
 Jakso 19: Eero ja Jussi & The Boys: Liisan koira
 Jakso 20: Topi Sorsakoski: Täysikuu
 Jakso 21: Tom Jones: It's Not Unusual
 Jakso 22: Ziggy Marley: Look Who's Dancing
 Jakso 23: Juice Leskinen: Marilyn
 Jakso 24: Monica Aspelund: Lapponia
 Jakso 25: Kirka & Kassu Halonen: Anna käsi
 Jakso 26: Pirkka-Pekka Petelius & Pedro Hietanen: Muistan sua Elaine
 Jakso 27: Paul Anka: Diana
 Jakso 28: Mikko Alatalo: Poppaloora, puhuva auto
 Jakso 32: Jim Reeves: He'll Have To Go
 Jakso 33: Irwin Goodman: Rentun ruusu
 Jakso 34: Madonna: Like a Virgin
 Jakso 35: Eppu Normaali: Nyt reppu jupiset riimisi rupiset
 Jakso 37: Tina Turner: You Can't Stop Me Loving You
 Jakso 38: Jaana ja Tiina: Mustan kissan tango
 Jakso 39: Prince: Kiss
 Jakso 40: Joe Cocker: Unchain My Heart
 Jakso 42: Eurythmics: There Must Be an Angel
 Jakso 43: Tapio Rautavaara: Yölinjalla
 Jakso 45: James Brown: I'm Real
 Jakso 50: Hector: Juodaan viinaa
 Jakso 51: Elton John: Sacrifice
 Jakso 52: Rainer Friman: Se on salaisuus
 Jakso 53: Enigma: Mea Culpa (Catholic Version)
 Jakso 54: Mari Rantasila: Auringossa
 Jakso 56: Marion Rung: Tipi-tii

Sarjassa esiintyivät myös omana itsenään laulajat Eino Grön (jakso 18), Aarno Raninen (19), Armi Aavikko (29), Kirka (41), Barbarella -trio (47) ja Riki Sorsa (55).

Julkaisuja
 Trio Erektus -nimellä julkaistiin ohjelmasarjaan perustuva albumi nimeltä Kultalevy 1. Levyllä esiintyi sarjassa tutuksi tulleita hahmoja laulujen muodossa. Levyn tekemisessä tärkeässä osassa oli Pedro Hietanen.

DVD-julkaisut
Sarjasta julkaistiin vuonna 2004 kolme DVD:tä, jotka sisälsivät sarjan parhaita sketsejä, jotka myös julkaistiin yhteisenä boxsettinä. Vuonna 2006 kaikki sarjan jaksot julkaistiin alkuperäisessä muodossa. Kaikki alkuperäiset jaksot ovat olleet saatavilla myös 5 tupla-DVD:n kokoisella boxsetilla, joka käsittää kaikki sarjan 58 jaksoa.

Jatkosarja
 Pulttibois-sarjalle tehtiin 17-osainen jatkosarja Manitbois vuonna 1992.
 Rampesta ja Naukkiksesta tehtiin vuonna 1990 elokuva Rampe & Naukkis – kaikkien aikojen superpari.

Katso myös 
 Spede Pasanen
 Manitbois
 Hymyhuulet

1980-luvun suomalaiset sketsisarjat
1990-luvun suomalaiset sketsisarjat
Spede Pasanen
MTV:n tuottamat televisio-ohjelmat
Subin televisio-ohjelmat